ועדת העלייה, הקליטה והתפוצות, כנסת 15, פרוטוקול מספר 220, 2002-06-11 11:00

זבולון אורלב: אני פותח את הישיבה בנושא:

זבולון אורלב: איום על המשך הפעילות של "הפוך על הפוך" של עמותת על"ם וארגון "ידידים" למען הנוער והחברה – ארגונים המטפלים בנוער בסיכון.

זבולון אורלב: נמסר לנו על-ידי העמותות האלה שהשתתפויות ממשלתיות, שהיו נהוגות במשך שנים, הופסקו, דבר שמסכן את פעילותן.

זבולון אורלב: אני מציע שיפתחו שני חבריי, צבי הנדל ותמר גוז'נסקי, ונתחיל בדיון.

זבולון אורלב: אני גם רוצה לומר לפרוטוקול שנמסר לנו שנציגי על"ם לא הוכנסו לבנין הכנסת.

זבולון אורלב: לטענת קצין הכנסת, יש כלל שמי שמפגין לא נכנס לכנסת.

זבולון אורלב: על דעת שלושת יושבי-ראש הוועדות וחברי הוועדות אנחנו מוחים כנגד ההחלטה הזאת.

זבולון אורלב: ניסינו להשיג את יושב-ראש הכנסת אבל לשכתו טענה שהוא עסוק כרגע.

זבולון אורלב: הזעקנו לכאן את מזכיר הכנסת ואנחנו מחכים לכניסתו.

זבולון אורלב: אנחנו נפעיל את מלוא השפעתנו כדי שהם יוכנסו, אחרת נשקול גם את קיום הישיבה ליד הניידות.

צבי הנדל: חשוב לציין שהיוזם המרכזי של הדיון הזה הוא חבר-הכנסת רומן ברונפמן, ועל כך יבורך.

וילמה מאור: וגם חבר-הכנסת צבי הנדל.

צבי הנדל: ברשותך, היושב-ראש, אני מציע שחבר-הכנסת ברונפמן יציג את הענין.

זבולון אורלב: שוחחנו עם מזכיר הכנסת שהבטיח לטפל בענין ולהכניסם.

רומן ברונפמן: חבריי היושבי ראש, חברי הוועדה, מוזמנים, אנחנו עדים בעקבות הקיצוצים הדרסטיים בתקציבי הממשלה לתופעה מקוממת ומזיקה.

רומן ברונפמן: עיקר הקיצוצים שנעשו במשרדים החברתיים, החל ממשרד החינוך דרך משרד העבודה והרווחה, המשרד לקליטת העלייה, ומשרד הבריאות, הם קיצוצים בתקציב פתוח, תקציב פעולה, וגם בין התקציבים האלה הקיצוצים העיקריים היו בשוליים החלשים.

רומן ברונפמן: שני ארגונים שהזמנו היום לדיון, גם "על"ם" וגם "ידידים" מטפלים, להערכתי, בעתודה החשובה ביותר של החברה הישראלית וזו העתודה של הנוער, וכשארגונים שבנויים על טהרת המתנדבים ועל טהרת הפעולה הישירה מול הנוער נפגעים מקיצוצים, לא באחוזים בודדים, אלא בעשרות ואפילו במחצית התקציב שלהם, זה דבר שפרלמנט והוועדות שממונות על המשרדים הרלוונטיים – ואני רוצה להזכיר לכם, חבריי יושבי הראש, אתם הוועדות הממונות על המשרדים, המקרים של המשרדים, והכוח בידכם לנצל אותו בצורה נכונה.

רומן ברונפמן: הוועדות לא יכולות להסכים עם קיצוץ כזה, עם סדרי עדיפויות שהמשרדים הציגו, ולגרום לכך שארגונים דוגמת "על"ם" ו"ידידים", ואני בטוח שיש ארגונים נוספים לא מעטים, ייסגרו ויפסיקו את הפעילות.

רומן ברונפמן: בזמן האחרון אנחנו עדים לתופעות אלימות לא רגילות ששוטפות את הארץ.

רומן ברונפמן: רק ביומיים – שלושה ימים האחרונים היינו עדים לכמה מקרי רצח, שהרקע היחיד האמיתי והעמוק למעשה היה מצב רוח בטחוני, כלכלי, לאומי ששורר במקומותינו.

רומן ברונפמן: לכן אני חושב שפעילות מול נוער, ובמיוחד נוער בסיכון ונוער שנמצא, לצערי, לא במסגרת הפורמלית של משרד החינוך ולא במסגרת הנורמטיבית של המשפחה, הוא נמצא בעיקר ברחובות, בלילות, במקומות מסוכנים, זה נוער שאנחנו חייבים להציל.

רומן ברונפמן: לכן ביקשתי מיושב-ראש ועדת העלייה והקליטה, חבר-הכנסת הנדל, והוא כבר היפנה לוועדות אחרות, לקיים ישיבה משותפת של הוועדות הרלוונטיות.

רומן ברונפמן: שוב, אני מזכיר, הוועדות ממונות ומבקרות את משרדי הממשלה, ואם משרדי הממשלה עושים טעויות, חובתנו לטפל בטעויות האלה ולמנוע אותן עד כמה שניתן.

רומן ברונפמן: אני מודה לכל האנשים שהגיעו.

זבולון אורלב: תודה רבה.

זבולון אורלב: חבר-הכנסת צבי הנדל, בבקשה.

זבולון אורלב: אחריו – חברת-הכנסת תמר גוז'נסקי.

צבי הנדל: מלת רקע.

צבי הנדל: מדינה קולטת עלייה כמו המדינה שלנו, בהיקף ובאינטנסיביות, בתוספת האירועים הביטחוניים, חברתיים, כלכליים, שגם הם אינטנסיביים מאד, לא יכולה להגיע לטיפול בפרט בצורה הכל-כך מוצלחת שארגוני מתנדבים מסוגלים לעשות.

צבי הנדל: אני אומר לכם כמי שאמור לייצג את המדינה בבנין הזה, שאילו לא היו "ידידים" שאני מכיר אותם היטב, ו"על"ם" שאני מכיר אותם קצת פחות, ועוד גופים וארגונים התנדבותיים, מצבנו היה הרבה-הרבה יותר גרוע.

צבי הנדל: הם עושים מלאכת קודש.

צבי הנדל: אני לא מכיר מישהו שמכיר את הפעילות ולא חושב בדיוק כמוני.

צבי הנדל: אחת הבעיות המרכזיות שלנו היא שמרוב רצון להיות טובים במדינה מתוקנת, ושלא יהיה כפל תקציבים ושמשרד אחד לא ייתן דבר שמשרד אחר גם כן נותן, וכו', אז האויב של הטוב הוא הטוב יותר.

צבי הנדל: כל הזמן אנחנו מאד מפחדים שלא נהיה מדינה מתוקנת.

צבי הנדל: המדינה הובילה מהלך שביסודו, מי שלא עובד, לא מבין שזה גרוע.

צבי הנדל: שלא יהיה כפל תקציבים.

צבי הנדל: מה יכול להיות יותר טוב מזה שאם המדינה מחליטה לעזור, שיהיה גוף אחד שעוזר לאותה עמותה, ושלא יהיה עוד גוף שלא יודע מה זה נותן ומה זה לא נותן.

צבי הנדל: הדבר התמים הזה הורס את העזרה הנכונה של המדינה, כי אז ביום בהיר אחד התקציבים קטנים, ואני מדבר עוד לפני הקיצוצים הנוכחיים – ביום בהיר אחד יש פחות כסף לאותה פעילות שהיתה לפני שנה-שנתיים-שלוש וארבע.

צבי הנדל: כי אם משרד החינוך צריך לתת היום לעמותות האלה, אז משרד הקליטה לא נותן, כי יש איגום תקציבים, אבל את התקציב הוא לא מעביר למשרד החינוך, ומשרד החינוך לא הגדיל את תקציבו, אז מאותו סל מצומצם הוא חייב לחלק לאותה פעילות מוגברת שעליה המדינה כבר החליטה לתת יותר.

צבי הנדל: יש עוד פטנט של גוף שנקרא "אשלים", ואז פתאום כולם מתנערים ואומרים: בעצם אשלים צריכים לתת.

צבי הנדל: אבל אשלים לא מדפיס כסף.

צבי הנדל: בקיצור, כולם משוכנעים שהפעילות חשובה וצריך לעשותה, אבל בסופו של דבר לא מגיע כסף.

צבי הנדל: משפט אחרון.

צבי הנדל: מעבר למלים הגבוהות, ואני ממש מתכוון אליהן, יש גם צד מעשי-כלכלי מאד משמעותי.

צבי הנדל: מה שגוף מתנדב מסוגל לעשות עם שקל אחד למדינה זה עולה מינימום 100 שקלים, ואני אומר את זה באחריות מוחלטת, ואם אנחנו חפצים לחסוך כסף, זה כאילו אבסורד, אנחנו חייבים להוציא את המעט הזה.

צבי הנדל: אבל לא לחסוך במעט הזה, כי כל שקל שאנחנו חוסכים לגופים ההתנדבותיים בסופו של דבר נשלם 100 שקלים, ואני אומר שהיחס של אחוז הוא לא מוגזם.

צבי הנדל: זה לא אינסטנט הוכחה של רגע, אבל מי שעוסק בזה מבין היטב למה אני מתכוון.

צבי הנדל: לכן חשבתי שישיבה משותפת של הוועדות האלה, והירתמות גם של הסיעות השונות בבית, כי הענין הזה לא צריך להיות פוליטי, הוא דבר משמעותי, ראוי ואפשר לתקן וצריך לתקן.

צבי הנדל: אלה דברי הפתיחה שלי בשלב זה.

זבולון אורלב: תודה רבה.

זבולון אורלב: חברת-הכנסת תמר גוז'נסקי, יושבת-ראש הוועדה לקידום מעמד הילד, בבקשה.

תמר גוז'נסקי: עמיתיי חברי הכנסת, אורחים נכבדים, אני רוצה להכניס לדברים גם קצת היסטוריה.

תמר גוז'נסקי: לפני שנה היה מצב דומה של איום בהפסקת המימון ואז שר האוצר סילבן שלום נתן הבטחה חגיגית שהדברים יסתדרו.

תמר גוז'נסקי: הדברים הסתדרו כנראה בצורה כזאת או אחרת בשנה שעברה, אבל משום-מה ההתחייבות הזאת היתה חד-פעמית חגיגית ולא הובנה כמו שצריך וכל אותם הסכמים שבאמת יחייבו את משרדי הממשלה ואת ההסדר הפנימי בין משרדי הממשלה לבין האוצר – זה כבר ענין חשוב מאד אבל לא הנושא המרכזי שלנו - אותנו מעניין שהכסף לא מגיע.

תמר גוז'נסקי: נקודה שנייה.

תמר גוז'נסקי: אנחנו בעזרת עמותת על"ם ו"ידידים" מטפלים במקרה הטוב ב-20% מהילדים-נערים שאנחנו מעריכים שהם צריכים את הטיפול הזה.

תמר גוז'נסקי: יש לנו מערכת שמטפלת במי שכבר נפל לגמרי, במי שצריך להכניס אותו למעון של חסות הנוער כי הוא כבר עבריין ובית המשפט קבע וכן הלאה.

תמר גוז'נסקי: אבל מה אנחנו עושים עם 100,000 בני נוער שלא הגיעו למצב הזה, אבל הם עלולים להגיע למצב הזה, ואיך אנחנו מסייעים להם במשברים שלהם לפני שהם מגיעים לשימוש בסמים ולפני שהם מגיעים לעבריינות ולפני שהם פוגעים בעצמם ובסביבה, ולפני שכל הדברים האלה קורים?

תמר גוז'נסקי: איך אנחנו עוזרים לנערות לפני שהן יורדות לזנות?

תמר גוז'נסקי: לפני, לא אחרי שאנחנו כבר מגלים שהן עוסקות בזנות והן גם מכורות לסמים, וגם וגם, וחייהן כבר ממילא התקצרו?

תמר גוז'נסקי: זאת השאלה.

תמר גוז'נסקי: עמותת על"ם ועמותת "ידידים" נכנסו למקום שבו הגופים הממסדיים, הממשלתיים, לא יכלו, מפאת קוצר היריעה לעשות, ואז יש פה הדבר הזה שהממשלה בכללותה אמורה לעזור בשליש, כאשר עמותת על"ם, למשל, מגייסת שני-שלישים, חלק מהעירייה וחלק ממקורותיה העצמיים.

תמר גוז'נסקי: הממשלה אומרת: אין לי.

תמר גוז'נסקי: אבל תנו לה לפחות את השליש לאחרים.

תמר גוז'נסקי: לכן אנחנו מדברים גם בזה, קשור לנשירה וקשור להרבה מאד דיונים אחרים.

תמר גוז'נסקי: דבר אחרון שאני רוצה לומר הוא, שאנחנו מדברים בצורת פעולה שהיא לא שגרתית ולא רשמית, ולכן היא יותר יעילה בקשר לנוער.

תמר גוז'נסקי: אנחנו יודעים שאם נער מגיע לעובדת סוציאלית, הוא צריך לשים את השם ואת הפרטים ולהזדהות בפניה, כי אחרת העובדת הסוציאלית, לפי חוק לא יכולה לטפל בו.

תמר גוז'נסקי: כשהוא מגיע לניידת הוא לא צריך לשים את כל הדברים האלה.

תמר גוז'נסקי: זה נותן גישה יותר פתוחה לבני הנוער האלה.

תמר גוז'נסקי: אנחנו מוצאים אותם במקום כשהם מהססים, הם עוד לא בטוחים והם לא יילכו לממסד.

תמר גוז'נסקי: דרך אגב, אני לא חושבת שיש קבוצה אחת באוכלוסייה שבני נוער שם לא צריכים את השירות הזה.

תמר גוז'נסקי: ב"הפוך על הפוך", למשל, בבתי הקפה גילינו שמגיעים לא רק בני נוער שנשרו מלימודים, מגיעים גם בני נוער שממשיכים בלימודים.

תמר גוז'נסקי: הם עדיין בתוך בית הספר אבל יש להם המון בעיות, ביניהן שהם לא מצליחים להסתדר עם ההורים.

תמר גוז'נסקי: לכן אני חושבת שזאת מערכת שבגלל האי רשמיות שלה היא נותנת פתרונות שאין להם חלופה.

זבולון אורלב: תודה רבה.

זבולון אורלב: יש בעיה שמשרדי הממשלה הנוגעים בדבר, שהם חינוך, עבודה ורווחה, קליטה וביטוח לאומי לא מתקצבים את העמותות האלה כפי שהן תוקצבו בעבר.

זבולון אורלב: אני מציע שנשמע עכשיו את תגובת המשרדים האלה, אחד לאחד, ותצאו מנקודת הנחה שהכנסת תעמוד על רגליה האחוריות ולא תאפשר את נפילת הפעולות האלה.

זבולון אורלב: אתם הרי רואים את החבירה פה מקצה לקצה.

זבולון אורלב: אני מציע שלא נחמיץ את הפתרון ונלך ישר לענין.

שמואל הלפרט: כדי שנוכל לקיים דיון יסודי אנחנו צריכים לדעת קודם-כל מה היה היקף הפעילות.

זבולון אורלב: הכל כתוב בנייר שלפניך.

זבולון אורלב: אנחנו הנחנו על שולחן חברי הכנסת את המסמך שהכין ברוך לוי בהתרעה קצרה.

זבולון אורלב: הוא נמצא אתנו כאן ואני מודה לו על העבודה המהירה והזריזה שהוא עשה.

זבולון אורלב: כל הנתונים לפניכם ועל זה לא נבזבז את זמנה של הוועדה.

זבולון אורלב: אני מציע שנתחיל עם משרד העבודה והרווחה.

זבולון אורלב: מנחם וגשל, בבקשה.

זבולון אורלב: מה היתה השתתפות משרד העבודה והרווחה בשנת 2000?

מנחם וגשל: אני רוצה לומר משפט מקדים אחד.

מנחם וגשל: אני לא חושב שהעמותה עושה פעולות שהממשלה יכולה לעשות אותן רק מהסיבה שבעיות טכניות מונעות מהממשלה לעשות, אם בגלל זה העמותה עושה את הדברים יותר טוב או פחות טוב.

מנחם וגשל: אני חושב שיש כאן חבירה נכונה ומתאימה בין הממשלה לבין עמותות ציבוריות.

מנחם וגשל: אני חושב שזאת גם נקודת הראות של על"ם בענין הזה ואני חושב שבחבירה מהסוג הזה אפשר לעשות הרבה יותר מאשר כל אחד לחוד עושה, ברמה סינרגית, לא ברמה של אחד ועוד אחד.

מנחם וגשל: לענין עצמו, אני חושב שצריך לחלק את הנושא של "הפוך על הפוך" לשתי יחידות, והן גם מחולקות בצורה שהן מוצגות.

מנחם וגשל: אחת זה בתי הקפה הטיפוליים או המרכזיים הנייחים של הייעוץ, והשנייה הן הניידות.

מנחם וגשל: לאחר המחקרים שנעשו ומנקודת הראות של משרד העבודה והרווחה, הקטע שמשרת את האוכלוסיות שעליהן אנחנו מופקדים פועל על-ידי הניידות.

מנחם וגשל: הוא פחות פועל על-ידי בתי הקפה – אני חושב שנציג משרד החינוך יתייחס לענין הזה – הוא משרת יותר את הענין של אוכלוסיות משרד החינוך, תלמידי בתי הספר.

מנחם וגשל: האוכלוסיות שאני מייצג אותן, שהם יוכלו לבוא בכוחות עצמם ולבקש את הסיוע, הם כנראה כבר לא יהיו במצב שאני צריך להתמודד אתם.

מנחם וגשל: לכן מדובר על הניידות.

מנחם וגשל: אתם רואים לפניכם שהעלות של הניידות, לפי הנתונים שלפנינו, היא בסדר-גודל של שלושה מיליון שקל.

מנחם וגשל: 350,000 שקל לניידת כפול שמונה ניידות, זה פחות או יותר מה שמופיע בתחקיר.

מנחם וגשל: הניידות פותחו על-ידי על"ם ככלי יעיל מאד, מצוין, שחבל מאד יהיה לוותר עליו, ולכן הכנסת לא צריכה לעמוד, לפחות מנקודת הראות המקצועית שלי, על הרגליים האחוריות שלה כדי לקיים את הענין הזה.

מנחם וגשל: כי בניגוד למה שהיה לפני הרבה מאד שנים, שבני הנוער נפגשו ונשענו על הברזלים, היום הברזלים לא קיימים.

מנחם וגשל: היום צריכות להיות טכניקות אחרות להגיע אל בני הנוער ולנסות לעשות אתם את הגישור הראשון בגובה העיניים, והניידות עושות את הדבר הזה.

מנחם וגשל: בשנה שעברה, כמו שאמרה חברת-הכנסת גוז'נסקי, בזמן דומה ובהפגנה דומה יצא שר האוצר והבטיח לעל"ם מה שהבטיח.

מנחם וגשל: הועבר באמצעותנו סכום של שני מיליון שקל.

מנחם וגשל: הלכתי להליך מכרזי.

מנחם וגשל: גמרתי את ההליך המכרזי, קיבלתי פטור של שר האוצר והעברנו להם שני מיליון שקל.

מנחם וגשל: בקיצוץ התקציבי של השנה הסכום של שני מיליון שקל לא ניתן.

מנחם וגשל: משלא ניתן, הייתי צריך לקבל החלטה לגזור את הכסף הזה מהאוכלוסיות החלשות, כפי שנאמר בפתיחה.

מנחם וגשל: הגזירה של הכסף מבחינתי לענין הזה היא להחליט שאני גוזר מהבנות ב"צופיה", שהכנסת ישבה ודנה וראש הממשלה התחייב להקים עוד אגף אחד.

מנחם וגשל: אני יכול לומר כרגע שני דברים בשמי, וגם בשמו של שר העבודה והרווחה.

מנחם וגשל: הפרוייקט הזה מפותח שלוש שנים באמצעות "אשלים".

מנחם וגשל: אתם אמרתם מה שאמרתם ואני לא רוצה להרחיב.

מנחם וגשל: גם הממשלה שותפה באשלים.

מנחם וגשל: אשלים עושה "סטארט-אפ" של תוכניות.

מנחם וגשל: הוא עשה "סטארט-אפ" לשלוש שנים.

מנחם וגשל: בשנת 2000 זה תוקצב על-ידי אשלים, הממשלה לא נגעה בזה וגם לא ציפו זאת ממנה.

מנחם וגשל: בשנת 2001 כשאשלים התחילה לצאת מהתוכנית הזאת, כדי לסייע בענין הזה בסכום של שני מיליון שקל, הממשלה תקצבה.

זבולון אורלב: שני מיליון שקל האלה לא היו בבסיס התקציב אלא תוספת ייעודית שהועברה אליכם מהרזרבה.

מנחם וגשל: נכון, והעברנו אותה במלואה.

מנחם וגשל: לנו היה ברור אז שזה נכנס לבסיס התקציב, כי היה ברור שאנחנו לא הולכים למשהו חד-פעמי.

מנחם וגשל: זה לא נכנס לבסיס התקציב.

מנחם וגשל: כידוע לכם, משרד העבודה והרווחה היה צריך לקבל, לנושאים אחרים, לא לנושא הזה, 170 מיליון שקל.

מנחם וגשל: התחייבנו שבמידה שנקבל את הסכום הזה, את החלק היחסי של הניידות שעליו מדובר אנחנו נעביר גם השנה, ואנחנו יודעים, מייק נפתלי ואני, בדיוק על איזה סכום אנחנו מדברים.

זבולון אורלב: שאלה נוספת.

זבולון אורלב: אם לא תקבלו את התוספת הזאת, יש בכל זאת בסדרי העדיפויות של המשרד – לא של האגף שאתה עומד בראשו, אגף שירותי תקון – אבל בסך-הכל של המשרד בסדרי העדיפויות שלו?

מנחם וגשל: גם השר נשאל כמה שאילתות והוא עומד לענות עליהן בכנסת.

מנחם וגשל: כדי שהתשובה גם שלי וגם של השר יהיו מתואמות, התשובה היא זאת: במידה ונקבל תוספת ייעודית, לא צריך להיות חכם גדול בשביל להגיד שהוא יועבר, כי הוא ייעודי.

מנחם וגשל: במידה ולא נקבל תוספת ייעודית אלא נקבל את התוספות שמובטחות בימים אלה למשרד, אנחנו נעשה כל מאמץ במסגרת התוספות האלה לסייע, כי אנחנו חושבים שהפעולה חשובה.

מנחם וגשל: במידה ולא נקבל שום תוספת, זו תהיה החלטה שאני אצטרך לקבל אותה, ואינני יודע מהי כרגע.

חיים להב: קודם-כל אני רוצה להצטרף לדברים שנאמרו ולברך את הפעילות הברוכה של עמותת על"ם, וגם של עמותת "ידידים".

צבי הנדל: אני מניח ש"ידידים" לא מתוקצבת במשרד העבודה והרווחה, וזה די מובן.

חיים להב: בכל אופן, הפעילות הזאת תמכה ותומכת בכל המערכת של השירותים ובטיפול בנוער בכלל בישראל.

חיים להב: אנחנו שותפים לא רק לפעילות הזאת אלא לפעולות נוספות שלא עולות היום בדיון זה אבל בהחלט יש שיתוף-פעולה בהרבה מאד דברים.

חיים להב: אנחנו היינו שותפים בתכנון ובארגון הפרוייקט במסגרת ה"פיילוט" שמנחם וגשל הזכיר, שנעשה במסגרת אשלים.

חיים להב: התכנון היה על חמישה-ששה מרכזים ואכן היינו שותפים והלכנו יד ביד לגבי התכנון ולגבי אפשרויות הביצוע.

חיים להב: בפועל, כמו שנאמר כאן, אנחנו לא היינו מתוקצבים בנושא הזה וגם לא תקצבנו את הנושא הזה במונחים של תקציב ישיר לעל"ם.

חיים להב: מה שכן, תקצבנו פעולות ברשויות המקומיות שהיו אמורות לתמוך בפרוייקטים.

חיים להב: לדוגמה, בחלק מהמקומות עובדי קידום נוער מוצבים בתוך ה"הפוכים" כדי באמת להיות מערכת תומכת מקצועית מתוך הפעילות של "הפוך על הפוך" במקומות האלה.

חיים להב: היו עוד שותפים נוספים.

חיים להב: אחד השותפים היתה עמותת אב"י שהיתה גם גורם מפעיל של שני מרכזים.

חיים להב: בשנתיים האחרונות, 2000 ו-2001, בהחלטות פנימיות שלנו, וגם בתיאום מסוים עם על"ם, אנחנו תמכנו בעמותת אב"י למרכזים שהם הקימו במסגרת ועדת התמיכות.

חיים להב: השנה עמותת על"ם הגישה לראשונה בקשה במסגרת ועדת התמיכות, שזו הדרך היחידה שאנחנו יכולים לבצע בכלל מהלך כזה.

חיים להב: זאת הבקשה היחידה שמונחת על שולחן הוועדה.

חיים להב: אנחנו כרגע נמצאים ממש בשלהי הטיפול בחומר הזה.

חיים להב: יש ניירות שאמורים לחזור מהעמותה כדי שנוכל לטפל בהם.

חיים להב: אני מעריך שמה שנוכל במסגרת התקנה - - -

זבולון אורלב: כמה כסף יש בתקנה?

חיים להב: כ-200,000 שקל.

זבולון אורלב: כמה כסף העברתם ב-2001?

חיים להב: לעל"ם לא העברנו כסף.

תמר גוז'נסקי: כמה משרות של עובדי קידום נוער מימנתם לצורך זה?

ד"ר מייק נפתלי: חצי משרה בתל-אביב.

תמר גוז'נסקי: זה הכל?

זבולון אורלב: לפי דבריך על סדר היום של ועדת התמיכות עומדת תמיכה של בערך 200,000 שקלים, שבשנה שעברה לא ניתנו.

זבולון אורלב: כלומר, לא הוגשה בקשה ולכן הכסף לא ניתן.

זבולון אורלב: איפה הכסף שהעברתם דרך הרשויות ודרך אב"י?

חיים להב: התמיכות ניתנות רק לעמותות.

חיים להב: התקציבים של כוח-אדם לטיפול בנוער בסיכון מועברים לרשויות המקומיות.

תמר גוז'נסקי: כמה?

זבולון אורלב: בזה אין שום שינוי?

זבולון אורלב: זה ממשיך לעבור?

זבולון אורלב: והסכום של 200,000 שקל זו תוספת של השנה?

זבולון אורלב: ושאלה נוספת: למה ב-11 ביוני ועדת תמיכות עדיין לא החליטה?

חיים להב: המהלך של הניירת עדיין לא הסתיים.

זבולון אורלב: ולגבי "ידידים"?

חיים להב: אני לא מכיר את הענין.

תמי ויצמן: "ידידים" נתמכה בתקנה שהשנה הוקפאה.

זבולון אורלב: כמה כסף היה בתקנה?

תמי ויצמן: כ-400,000 שקל.

צבי הנדל: למה היא הוקפאה?

תמי ויצמן: זה ענין של סדרי עדיפויות במנהל חברה ונוער.

זבולון אורלב: חיים להב, תתקשר בבקשה לראש המנהל, או עם מי שצריך שם, ותברר מה קורה עם התקנה הזאת.

תמי ויצמן: זה שהתקנה הוקפאה, אין על כך ספק.

זבולון אורלב: ואם אפשר לקבל הסבר למה הוקפאה.

צבי הנדל: מי שמקפיא פעילות של "ידידים" בעת כזאת, מאחר שאני בטוח שהם לא רשעים, אין לי ספק שהם עשו זאת מחוסר ידע.

חיים להב: אני אבדוק את זה, אבל לפני כן אני רוצה לומר משפט אחד בענין התקציב בכלל.

חיים להב: התקנה, למרות כל הקיצוץ שהיה במשרדים בכלל, ובמשרד החינוך בפרט, השרה והמנכ"לית החליטו, ואכן קיימו, לא לגעת בתקציב של נוער מנותק ונוער בסיכון.

תמר גוז'נסקי: זה לא חלק מהענין?

זבולון אורלב: חבר-הכנסת הנדל צודק, כי זה הייעוד של "ידידים".

רומן ברונפמן: זה דבר והיפוכו מה שאתה אומר.

חיים להב: התקנה הזאת מיועדת לנוער - - -

זבולון אורלב: מנקודת מבטנו אנחנו לא עוסקים בתקנה, אנחנו עוסקים באנשים.

זבולון אורלב: עמותת "ידידים" מטפלת בנוער בסיכון שהוא גם נוער עולה.

זבולון אורלב: אתה אומר שהמשרד לא הקפיא תקנות או כספים שעוסקים בנוער בסיכון.

זבולון אורלב: אמר בצדק יושב-ראש ועדת העלייה והקליטה שמי שהקפיא את התקנה במשרד כנראה לא מבין שהוא הקפיא עבודה עם נוער בסיכון.

זבולון אורלב: רשות הדיבור לחוה ברנע, מנהלת היחידה לחינוך מיני וחיי משפחה בשירות הפסיכולוגי ייעוצי במשרד החינוך.

זבולון אורלב: בבקשה.

חוה ברנע: במשרד החינוך הגדול יש כמה מחלקות שעוסקות בתחומים מאד דומים וגם במה שמדובר היום – על"ם.

חוה ברנע: יש לנו קשר מצוין עם על"ם כבר די הרבה שנים.

חוה ברנע: אנחנו משתתפים בהרבה ועדות יחד, מתכננים, מארגנים, מנסים לעזור.

תמר גוז'נסקי: אז אולי גם תממנו, לשם שינוי.

חיים להב: על"ם מעולם לא קיבלה כמעט שקל ממשרד החינוך.

חיים להב: אנחנו עובדים המון ביחד.

חוה ברנע: במסגרת הזאת של המשאב האנושי, שלא צריך לזלזל בו, אני רוצה לומר שגם ב"הפוך על הפוך" באופן ישיר, עם הקמת ה"הפוכים" השונים והכשרת הצוותים, כולל המנהלים של ה"הפוכים", וגם אנשי הצוות, חלק מההכשרה שלהם הם קיבלו מאתנו, ובכל פעם שיפנו אלינו שוב הם יקבלו את סוג העזרה הזאת.

זבולון אורלב: אנחנו לא עושים עכשיו דיון על הסיוע המקצועי, וגם אין תלונות על כך.

זבולון אורלב: הם עומדים להתמוטט ואנחנו צריכים להגיע לפתרון.

חוה ברנע: רצוי להזכיר את הפרוייקט "ערים בלילה", כי דיברתם על נוער בסיכון.

זבולון אורלב: לא, אנחנו מדברים על כך שמשרד החינוך מקצץ תקציבים לנוער בסיכון.

זבולון אורלב: יש לך כסף?

זבולון אורלב: – תדברי.

זבולון אורלב: אין לך כסף – אז תתני את כל הנאומים האלה במשרד החינוך כדי שיתנו את הכסף.

זבולון אורלב: אני מאד מכבד את העבודה שאת עושה, אבל הבעיה שלנו כרגע היא לא תמיכה מקצועית ולא הסיוע המקצועי.

זבולון אורלב: אנחנו מאד מכבדים שאתם עושים את עבודתכם נאמנה, אבל כרגע מדובר על הקמח, לא על התורה.

תמר גוז'נסקי: אם לא יהיו מרכזים לא יהיה למי לעזור.

זבולון אורלב: הם עומדים בפני השבתה.

זבולון אורלב: תצאי כאן לרחוב ותראי את כל הניידות שאני רואה אותן כבר שבוע-ימים ולא מסתובבות בארץ, ואני בוכה על כל יום שעובר.

זבולון אורלב: זאת הבעיה.

צבי הנדל: דרך אגב, ליושב-ראש הוועדה לא איכפת אם זה לא יהיה כסף ובמקום זה יהיה תקציב או מימון, ובלבד שזה יהיה אחד משלושת הדברים.

שרה כהן: אני אתייחס לקשר של המשרד שלנו עם שני הארגונים, גם על"ם וגם "ידידים".

שרה כהן: העבודה שלנו עם שני הארגונים היא עבודה מקצועית שבהחלט מוערכת ונעשית מתוך שיתוף-פעולה.

שרה כהן: על"ם נקרא גוף מבצע של פרוייקט "הפוך על הפוך", שהוא פרוייקט בין ארגוני בין משרדי.

שרה כהן: למשרד הקליטה, במסגרת ה"הפוכים" יש קטע שנקרא מגשרים רגישי תרבות שפועלים במסגרת של מרכז אוניברסלי.

שרה כהן: המרכז מכוון לכלל בני הנוער ובתוך המרכז הזה מצויים שני רכזים יוצאי אתיופיה וחבר העמים.

שרה כהן: במהלך השנים האחרונות ומאז שהתוכנית התפתחה, משרד הקליטה היה היחיד מבין משרדי הממשלה שנתן באופן רציף כסף מזומן לעמותת על"ם עבור הפעילות של המגשרים.

שרה כהן: לא עבור כולם.

שרה כהן: יש שונות בין המרכזים השונים.

זבולון אורלב: כל הכבוד.

זבולון אורלב: באיזה היקף כספי פחות או יותר מדובר?

שרה כהן: ההיקף הכספי הלך וצמח ובשנת 2001 הגיע לחצי מיליון שקל, שהועבר לעמותת על"ם דרך שני מקורות.

שרה כהן: דרך תקציבים של קליטה בקהילה, שזה דרך הרשויות המקומיות, ודרך תקציבי התמיכות.

שרה כהן: גם בשנת 2002 אלה שני המקורות האפשריים לתמיכה בארגונים אלה.

זבולון אורלב: ויש לכם כסף לשמור על הרמה הזאת?

שרה כהן: אני לא יודעת אם יש לנו כסף לשמור על הרמה, ואגיד לך מדוע.

שרה כהן: כרגע אני בוחנת את מה שמגיע דרך הרשויות המקומיות ותמונת המצב שמסתמנת היא שבתוך התוכניות של הרשויות המקומיות אנחנו מגיעים לכ-140,000 שקל שנכנסים לתוך התוכניות היישוביות עבור חלק מהמרכזים של ה"הפוכים".

שרה כהן: התקציב המשלים נכנס דרך ועדת התמיכות, שרק לאחרונה פרסמה את הבקשות לתמיכות מכל העמותות והארגונים, כי רק עתה זה אושר מטעם האוצר וכל מי שסובב את זה.

שרה כהן: הבקשות תידונה במקביל לבקשות אחרות שמגיעות על-ידי העמותות זאת אומרת, אני לא יכולה להגיד אם תקציב התמיכות של המשרד, לאחר שישוקללו כל הבקשות האחרות, באיזה סדר-גודל כספי מדובר.

זבולון אורלב: את לא יכולה להדליף לא פורמלי?

זבולון אורלב: הרי יש לכם תמונה כמה יש בתקציב.

שרה כהן: אנחנו לא יודעים כמה עמותות תפנינה ואנחנו לא יודעים כמה עמותות אחרות תדרושנה.

זבולון אורלב: יש להם מתחרים בתחום הזה?

שרה כהן: לא בתחום של מרכזי מידע וייעוץ, אבל יש מתחרים בתחום שעוסק בנושא של נוער בסיכון, שעמותות נוספות מתחרות על אותו סעיף תקציבי.

זבולון אורלב: הבנתי.

זבולון אורלב: מהו לוח הזמנים?

שרה כהן: עד 4 ביולי כל העמותות צריכות להגיש את הבקשות.

שרה כהן: עד ראשית או אמצע אוגוסט כל הבקשות תעבורנה את כל תהליך הבדיקה, ולקראת 10 באוגוסט אנחנו נעשה את כל ועדות התמיכות.

שרה כהן: ארגונים שנתמכו ברציפות על-ידי המשרד יכולים להגיש בקשה רטרואקטיבית.

זבולון אורלב: ובינתיים ניתנות מקדמות?

שרה כהן: המשרד לא נותן מקדמות לעמותות.

שרה כהן: המשרד שלנו, בהקשר של על"ם, מחושב במסגרת שני ערוצי הסיוע הללו.

שרה כהן: אנחנו העלינו את זה בתוך השיח שקיימנו עם המשרדים השונים, כיוון שלא מדובר כאן רק בבעיה של משרד ממשלתי אחד.

שרה כהן: יש כאן תוכנית שבהחלט מוערכת על-ידי כל הגורמים וכולנו משוועים לאיזה שהוא ערוץ אחר.

שרה כהן: במקרה הזה הצענו, וזה לא משהו שהצליח להיות מקודם.

שרה כהן: גם בפגישה עם סגן השר יולי אדלשטיין העלינו את אותו ענין.

שרה כהן: במידה וניתן יהיה לקבל אישור שהתוכנית הזאת פטורה ממכרז בשל הייחודיות שלה, אפשר ליצור מנגנון אחר של איגום משאבים בין המשרדים.

זבולון אורלב: הגשתם בקשה?

שרה כהן: משרד הקליטה לא יכול להגיש זאת מכיוון שהוא עוסק רק בחלק אחד מתוך המרכזים.

זבולון אורלב: למה אי-אפשר להסתמך על הפטור שלהם?

שרה כהן: הפטור ניתן כאן חד-פעמי לשנת 2001 למשרד העבודה והרווחה.

שרה כהן: האמירה שלנו, במידה וניתן יהיה ליצור כאן משהו שיגרוף את כל משרדי הממשלה, ולהערכתנו, לפחות מהמקום שאני רואה את זה, משרד החינוך הוא הגורם המרכזי - - -

זבולון אורלב: לו ארבעה שרים היו יכולים לשבת כמו ארבעה ראשי ועדות הכל היה נראה אחרת, תאמיני לי.

שרה כהן: הכסף לא ייכנס בצורה מחושקת דרך שני הערוצים האלה ולמשרד יהיה קל יותר לייעד סכום כסף שאפשר יהיה להעביר אותו מהתקציבים - - -

תמר גוז'נסקי: אני רוצה לשאול.

תמר גוז'נסקי: איך עמותה יכולה לעבוד מינואר עד אוגוסט ולא לדעת אם היא מקבלת כסף?

תמר גוז'נסקי: מאיפה היא תיקח התחייבויות?

תמר גוז'נסקי: מי ישלם?

רומן ברונפמן: כך זה עם כל העמותות בכל משרדי הממשלה.

יורי שטרן: זה כבר מספר שנים כך.

רומן ברונפמן: וזה הולך ומידרדר עוד חודש ועוד חודש.

תמר גוז'נסקי: זה פשוט בשביל לחנוק אותם, שהם יגססו וימותו.

שרה כהן: עכשיו אעבור ל"ידידים".

שרה כהן: עמותת "ידידים" זו עמותה שנתמכת כבר תקופה מתמשכת על-ידי המשרד, שוב באותה מתכונת של ועדות תמיכות, ושוב ניתן רטרואקטיבית.

שרה כהן: בשנת 2000 העמותה קיבלה כ-540,000 שקל.

שרה כהן: בשנת 2001 היא קיבלה 248,000 שקל.

תמר גוז'נסקי: כי יש פחות נוער.

שרה כהן: נכון, היתה כאן ירידה, כי זה נכנס לתוך הסל של מבחני התמיכות שהמשרד עובד לפיהם.

שרה כהן: כבר בסוף 2001 היה ניסיון להוציא את הסיוע לעמותת "ידידים" במסגרת הסיוע שניתן דרך התמיכות, והיתה פנייה של היועצת המשפטית שלנו למשרד המשפטים כדי לאפשר לנו מנגנון שנקרא רכישת שירות.

שרה כהן: דהיינו, להוציא אותם מתוך המסגרת של התמיכות.

שרה כהן: התקבלה תשובה פורמלית מטעם אמנון דה-הרטוך, שמשרד הקליטה לא רשאי לעשות את זה.

צבי הנדל: מי ששאל את השאלה רצה לתת להם את זה, או שהוא שאל כדי לקבל תשובה שלילית?

שרה כהן: היה רצון עז מאד לייצר סוג אחר של התקשרות.

צבי הנדל: הואיל ואני יודע מה זה עמותת "ידידים", התשובה הזאת מדהימה אותי.

זבולון אורלב: אם זה יהיה רכישת שירותים, יהיה יותר כסף?

שרה כהן: לא.

שרה כהן: זה מוצא מתוך הסל של התמיכות.

שרה כהן: בסל של התמיכות אין לנו מושג מה העמותה תקבל בסופו של התהליך.

שרה כהן: כל העמותות מוכנסות לתוך סל שלם של פניות לפי סעיפים תקציביים.

זבולון אורלב: ואם זה יהיה ברכישת שירותים, גם עליו תצטרכי לקבל פטור ממכרז וכדומה?

שרה כהן: נכון, אבל זו דרך שמאפשרת גמישות רבה יותר ושיקול דעת יותר בכל התהליך.

מנחם וגשל: אני רוצה לומר מלה בענין של רכישת שירותים, שעולה כל פעם מחדש בוועדה.

מנחם וגשל: צריך להגיד פעם דבר ברור.

מנחם וגשל: כשעמותה באה לבקש תמיכה מהממשלה זה אומר שהעמותה יש לה את בסיס התקציב והיא מבקשת מהממשלה להוסיף לה משהו על הענין, ואם התמיכה ניתנת ביוני או ביולי זה לא אסון גדול.

מנחם וגשל: כשהעמותה אומרת: אני צריכה את בסיס התקציב שהממשלה צריכה לספק אותו, ומבחינה זו הממשלה והרשויות המקומיות חד הן לענין, זה אומר שהעמותה מבקשת לספק שירות לממשלה.

מנחם וגשל: המשמעות של הענין שצריך להיכנס להליך מכרזי, ואם ההליך המכרזי התמצה, אז העמותה תקבל את הכסף מהיום הראשון של ינואר.

מנחם וגשל: אבל הליך מכרזי אפשר לעשות רק כשלממשלה יש תקציב ולא כשמדברים על "אולי".

זבולון אורלב: תודה רבה.

זבולון אורלב: עמיחי כץ ממשרד האוצר, בבקשה.

עמיחי כץ: בעקבות פגישה של מייק נפתלי עם שר האוצר החלטנו לארגן פגישה של כל המשרדים המעורבים.

עמיחי כץ: הפגישה נערכה ועל-מנת להיאבק ולעשות איגום משאבים, לראות איפה אפשר לסיים לפחות את השנה, ואנחנו ממתינים כרגע לתשובת המשרדים לראות כמה אפשר לגייס.

תמר גוז'נסקי: ומהי התרומה של משרד האוצר לגיוס הזה?

זבולון אורלב: משרד העבודה והרווחה אומר:

זבולון אורלב: או שתתנו לי שני מיליון שקל ייעודי או שתתנו לי את כל התוספות האחרות ואני כאן אגזור.

זבולון אורלב: משרד החינוך אומר: 200,000 שקל כפוף לוועדת תמיכות.

זבולון אורלב: משרד הקליטה אומר: לא אישרו לי רכישת שירותים, לכן זה יהיה ועדת תמיכות, ובוועדת תמיכות זה תלוי שוב בקריטריונים, עמותות.

זבולון אורלב: יש לך את התשובות.

עמיחי כץ: פעם ראשונה אני שומע את זה.

זבולון אורלב: מזל שיש ועדות משותפות.

זבולון אורלב: מתי היתה הפגישה אצל שר האוצר?

מנחם וגשל: הפגישה היתה לפני שלושה שבועות, וכל הנתונים שנאמרו כאן נאמרו גם שם.

זבולון אורלב: עמיחי כץ, אנחנו שומעים שלפני שלושה שבועות היתה ישיבה אצל סגנית הממונה על התקציבים במשרד האוצר.

זבולון אורלב: מה אנחנו, חברי הכנסת צריכים לעשות?

זבולון אורלב: אחר-כך אומרים לנו: חקיקה פרטית, חקיקה פופוליסטית.

זבולון אורלב: אנחנו מרגישים אובדי עצות.

זבולון אורלב: היתה פגישה עם שר האוצר, היתה פגישה עם סגן שר הקליטה, ואז עשו איגום משאבים.

זבולון אורלב: לפני שלושה שבועות התקיימה ישיבה אבל הניידות עומדות בחוץ.

זבולון אורלב: אני שואל אותך מה עלינו לעשות?

מנחם וגשל: אפשר לשאול פה איש יקר בשם ציון גבאי, ראש אגף הנוער באשלים.

מנחם וגשל: אני מניח שאם הממשלה היתה אומרת מה היא תיתן, אולי גם אשלים היה אומר מה הוא יכול לתרום.

זבולון אורלב: אנחנו שואלים עכשיו את הממשלה.

זבולון אורלב: הוא לא הממשלה.

עמיחי כץ: אני מסכים עם מה שמנחם וגשל אמר.

עמיחי כץ: הפרוייקטים של אשלים מטבעם, אחרי שהם הסתיימו באשלים - - -

תמר גוז'נסקי: אבל ידעתם שהם יסתיימו פעם.

עמיחי כץ: הם מונחים לפתחה של הממשלה.

עמיחי כץ: המשרדים הרלוונטיים צריכים להחליט אם הם מעוניינים בהמשך או לא, כמובן בכפוף לתקציב.

תמר גוז'נסקי: סליחה, שר האוצר אמר שהוא ייתן כמו שהוא נתן בשנה שעברה?

עמיחי כץ: אני לא יודע על זה.

עמיחי כץ: אני לא הייתי בפגישה.

תמר גוז'נסקי: אבל יש הבטחה ששני מיליון שקל של שנה שעברה יהיו גם השנה?

עמיחי כץ: אני לא מכיר הבטחה כזאת.

זבולון אורלב: מתי לפי הערכתך האוצר, שהוא בכל זאת מאגם את המשאבים של כל משרדי הממשלה, יכול לתת תשובה לכנסת האם, כמה ומתי יפעלו גם "ידידים" וגם על"ם?

עמיחי כץ: הכסף לא רשום בשום מקום.

עמיחי כץ: גם בשנה שעברה הוא לא היה ב- - -

זבולון אורלב: בשנה שעברה נתתם שני מיליון שקלים מהרזרבה.

תמר גוז'נסקי: מה דעתך על שני מיליון שמפעילים 15 מיליון?

תמר גוז'נסקי: מה דעתך על המנוף הזה?

עמיחי כץ: זה מנוף יפה, אבל אני לא יכול להבטיח.

תמר גוז'נסקי: אם אתם תתחילו עם שני מיליון, זה יהיה איתות חשוב למשרדים לתת.

זבולון אורלב: עמיחי כץ, תקשיב מה אומר משרד הקליטה.

זבולון אורלב: היום אנחנו ב-11 ביוני, שבמקרה הטוב ב-15 באוגוסט יידעו אם וכמה הקצבה.

צבי הנדל: משרד הקליטה, כבר יצאתם בפרסום?

שרה כהן: כן.

שרה כהן: לדעתי ב-15 ביולי תיפול ההחלטה.

יורי שטרן: הוזכר כאן משרד נוסף ואני חושב שאנחנו צריכים לפנות גם אליו, והוא משרד המשפטים.

יורי שטרן: אם משרד המשפטים יאשר רכישת שירותים אצל העמותות ולא הגשת סיוע באמצעות ועדות תמיכה, אולי אנחנו נקצר את הדרך.

תמר גוז'נסקי: זה טוב לשנה הבאה.

תמר גוז'נסקי: השאלה מה עושים השנה.

יורי שטרן: גם השנה זה יעבוד.

תמר גוז'נסקי: זה לא עובד כך.

תמר גוז'נסקי: השנה כל התהליך לא עבד.

אילן גילאון: לפני הרבה שנים, אדוני יושב-ראש הוועדה, אפשר היה לעשן בקולנוע.

אילן גילאון: באשדוד היה קולנוע והיינו מעשנים שם.

אילן גילאון: נכנס החוק שאוסר לעשן בקולנוע אז הסדרן היה מגיע ואומר: תפסיק לעשן.

אילן גילאון: אמרנו לו: קודם כל תלך להוא בשורה ארבע.

אילן גילאון: אם הוא יפסיק, גם אני אפסיק.

אילן גילאון: הוא הלך להוא בשורה ארבע, וזה אמר לו: אם גילאון יפסיק גם אני אפסיק.

אילן גילאון: וכך היו כמה חבר'ה.

אילן גילאון: המעשנים פה הם המשרדים הממשלתיים.

אילן גילאון: הסדרן הוא עמותת על"ם – לצורך הענין אני מדבר עליהם.

אילן גילאון: למה ברור לי שזו הפרה חד-צדדית של הסכם?

אילן גילאון: כי מדובר פה בשיטה של "מצ'ינג".

אילן גילאון: שיטת ה"מצ'ינג" היא שיטה שכל אחד רוצה להגיד לשני: הוא יפסיק לעשן, גם אני אפסיק לעשן.

אילן גילאון: מדובר פה בחמישה מיליון שקל, שבשיטת ה"מצ'ינג" שני השלישים האחרים כבר הובטחו ולכן המעבר והכדרור הזה ממשרד למשרד, מ-200,000 שקל ל-300,000 או ל-140,000, ותהליך המכרזים.

אילן גילאון: אנחנו לא באנו פה ללמוד את תולדות מינהל הביורוקרטיה במדינת ישראל.

אילן גילאון: מדובר בחמישה מיליון שקל שצריכים להינתן לפונקציה שהיתה מקובלת, משום ששיטת ה"מצ'ינג" היא ההוכחה שהיא מקובלת.

אילן גילאון: לפי מה שאני למדתי, הרשויות ועל"ם נתנו את חלקן.

אילן גילאון: נשאר הצד השלישי חסר הכסף.

אילן גילאון: לכן הרעיון המרכזי הוא איך מכנסים מהר את כל הגורמים ובסופו של דבר קופת המדינה צריכה לשלם את הכסף הזה.

אילן גילאון: זה ממש לא חשוב אם ה-180,000 שקל מגיעים מתת סעיף זה או אחר.

אילן גילאון: מה שחשוב הוא שהמכוניות האלה צריכות לנסוע ובתי הקפה צריכים להתקיים.

אילן גילאון: אם חשבו שהיחידה לקידום נוער זו סיירת מטכ"ל, אז זה הדובדבן של הנושא.

ד"ר מייק נפתלי: אני רוצה להודות ליושבי הראש של ארבע הוועדות שהתכנסו לדון בנושא הזה וגם לחברי הכנסת שהתפנו לנושא.

ד"ר מייק נפתלי: מאחר שדיברנו על כספים ומספרים אני רוצה להביא כמה נתונים אחרים.

ד"ר מייק נפתלי: בתל-אביב יש מסעדה בשם "לילית".

ד"ר מייק נפתלי: מסעדה כשרה, איכותית, מהשורה הראשונה.

ד"ר מייק נפתלי: עשרות בני נוער באים מדי שנה ישירות מהרחוב ומשתכנים שם.

ד"ר מייק נפתלי: על"ם משקיעה שם מאות אלפי שקלים בשנה וממשלת ישראל לא שמה אגורה.

ד"ר מייק נפתלי: גם לא ביקשנו.

ד"ר מייק נפתלי: במרינה בהרצליה יש כלי שיט איכותי – יאכטה, מלה מגונה לפעמים בישראל.

ד"ר מייק נפתלי: יאכטה יפהפיה, 43 פיט, משתכנים עליה בני נוער עוברי חוק, של רשות חסות הנוער במשרד העבודה והרווחה.

ד"ר מייק נפתלי: על"ם בלבד משקיעה בפרוייקט הזה מאות אלפי שקלים, בתוכנית הכשרה ימית.

זבולון אורלב: מה המטרה בדברים שאתה מספר?

ד"ר מייק נפתלי: המטרה היא לספר גם לידידיי מהממשלה שאנחנו עובדים הרבה מאד שנים ביחד, שעמותת על"ם משקיעה מדי שנה עשרות מיליוני שקלים ולא מבקשת אגורה מהמדינה, לטובת החברה והעם בישראל.

ד"ר מייק נפתלי: הפרוייקט המסוים הזה שנקרא "הפוך על הפוך" והניידות יוזם ופותח במשותף.

ד"ר מייק נפתלי: עמותת אשלים היא עמותה משותפת לממשלת ישראל על כל משרדיה ולאגודת הג'וינט.

ד"ר מייק נפתלי: הם החליטו במשותף לא על שלושה – ארבעה, אלא על 11 מרכזים.

ד"ר מייק נפתלי: 11 מרכזים מתוך ה-20 שפותחו עד היום אושרו בהנהלת אשלים.

ד"ר מייק נפתלי: בהנהלה יושבים מנחם וגשל וכל שאר הבכירים.

ד"ר מייק נפתלי: כל נציגי עמותת אשלים מחויבים שכשגומרים את תהליך הפיתוח וההטמעה, שהממשלה תיקח את זה על עצמה.

ד"ר מייק נפתלי: לו ידעו לפני ארבע שנים שאין שום סיכוי למימון המשך, היו צריכים להגיד לעמותת על"ם: אל תגעי בענין הזה.

ד"ר מייק נפתלי: לקחנו את העסק כברת דרך מעל ומעבר למה שכולם ציפו.

ד"ר מייק נפתלי: הבאנו לפרוייקט הזה מכל הפילנטרופיה היהודית הרבה מאד כסף.

ד"ר מייק נפתלי: כל מה שנדרש מהממשלה הוא להשאיר את החמישה מיליון שקלים שלה, לא על שבעה מרכזים ראשונים, על כל העשרים, והיינו יכולים לקבל נדוניה נפלאה, מקרני שומרון ועד תל-אביב, מקרית-שמונה ועד באר-שבע.

ד"ר מייק נפתלי: אין ויכוח בין כל החברים פה שהמערכת מתקתקת היטב, ואין ויכוח שהניידות הן באמת הזרוע הארוכה לטיפול בנוער עובר חוק בישראל ולנוער בסיכון גבוה ולנו יהיה כיף להיות פרטנרים אמיתיים עם אגף התקון בפיתוח התוכנית הזאת.

ד"ר מייק נפתלי: אבל אין שום סיבה בעולם שממשלת ישראל לא תתארגן ביחד ותיתן את חלקה.

ד"ר מייק נפתלי: יתרה מזאת, אני ארשה לעצמי לומר פה עוד דבר.

ד"ר מייק נפתלי: עמותת אשלים גם מוכנה השנה לסייע ולחלץ סביב המשבר הכלכלי של מדינת ישראל.

ד"ר מייק נפתלי: אני מאד מקווה שנציגי הממשלה השונים לא "ימרחו" את זה עוד שבוע ועוד שבועיים.

ד"ר מייק נפתלי: זו לא מליצה שאין לנו כסף לדלק.

ד"ר מייק נפתלי: אנחנו סחבנו את הפרוייקט המסוים הזה ששה חודשים לגמרי על תקציבנו, וחוץ מזה אנחנו מפעילים פרוייקטים בסדר-גודל של 15 מיליון שקל ללא עזרה ממשלתית, אבל לגבי שתי ספינות הדגל האלה היה מוסכם שהממשלה תיכנס אליהן.

ד"ר מייק נפתלי: השנה נוצרה בעיה שהמוסד לביטוח לאומי, שהיה פרטנר נפלא, סיים את ה"מצ'ינג" שלו.

ד"ר מייק נפתלי: ב-31 בדצמבר 2001 אשלים הפסיק לתת את הצ'ק בסך שני מיליון שקל.

ד"ר מייק נפתלי: מנחם וגשל לא נתן את הסכום של שני מיליון שקל, וגם משרד הקליטה, שנכון שבשנים עברו נתנו לנו 200,000 שקל ישירות ו-300,000 שקל דרך הרשויות, הרשויות המקומיות פיטרו את כל העובדים ב-31 בדצמבר, וב-1 בינואר על"ם קלטה את מגשרי התרבות.

ד"ר מייק נפתלי: יש לנו בפרוייקט הזה למעלה מ-22 עובדים סוציאליים יוצאי אתיופיה ולמעלה מ-20 עובדים יוצאי חבר העמים.

ד"ר מייק נפתלי: כל האנשים האלה ממומנים ומועסקים היום על-ידי על"ם, והממשלה לא שמה את חלקה.

ד"ר מייק נפתלי: אם היו אומרים היום לא 5 מיליון שקל, 3 מיליון שקל, אפילו קצת פחות, היינו יכולים לסגור עסקה בידיעה ברורה שאשלים ישלמו את השאר.

ד"ר מייק נפתלי: אנחנו כארגון ציבורי הגענו לסוף הדרך, וכשאנחנו אומרים שאנחנו נשאיר פה לצערנו את הניידות, נעשה זאת מסיבה מאד פרוזאית – פשוט אין לנו דלק להניע אותן.

ד"ר מייק נפתלי: יש לי יכולת לסחוב את שכר העובדים בפרוייקט הזה לכל היותר עוד חודש.

זבולון אורלב: תודה רבה.

זבולון אורלב: שמעון סיאני מאגודת "ידידים", בבקשה.

שמעון סיאני: אני מודה גם על ההבנה של עומק הדברים של כולכם ואני חושב שכמה דברים צריכים להיות פה על השולחן.

שמעון סיאני: האם מישהו יכול ללמד אותי ב-1 בינואר לקחת ילד שכבר עבר את כל הבלאגאן ולהגיד לו: אין עכשיו תקציב, תלך הביתה, אנחנו לא מסוגלים לעשות דבר כזה?

שמעון סיאני: אבל יש דבר אחד שהוא מאד משמעותי, ואני חייב למקד אותו מול משרד הקליטה.

שמעון סיאני: משרד הקליטה עובר אתנו כברת דרך ארוכה.

שמעון סיאני: אנשי השטח אתנו, יד ביד, צעד בצעד, מפנים אלינו את הילדים ואת בני הנוער.

שמעון סיאני: לשכות הרווחה, משרד הקליטה, יועצות בתי הספר מפנים אלינו את הילדים האלה לקבלת סיוע.

זבולון אורלב: זה לא נתקע, הקפיאו לכם את התקנה.

זבולון אורלב: קוראים לזה קיצוץ 100% של כסף התקנה.

זבולון אורלב: זה המונח של הקפאה.

שמעון סיאני: ההקפאה מול משרד החינוך נעשתה אחרי תהליך ארוך של מקצועיות, לאחר שאנחנו מכשירים למעלה מ-1,500 בני נוער ואנחנו מתכוונים להכפיל את המספר, עם אנשי השטח.

שמעון סיאני: לא קרה כלום.

שמעון סיאני: אני לא יכול היום לפתוח את שנת הלימודים.

צבי הנדל: גם לי הוא אמר: הם עושים עבודה נפלאה.

צבי הנדל: אנחנו נמצא את הדרך.

תמר גוז'נסקי: בספטמבר הכל יהיה סגור.

תמר גוז'נסקי: מאיפה יהיה לו כסף?

שמעון סיאני: ומדובר בגרושים.

שמעון סיאני: אני לא יכול לפתוח את שנת הלימודים.

שמעון סיאני: עד סוף השנה מיליון שקל.

שמעון סיאני: לפני שנה וחצי המשרד נתן בסך-הכל 700,000 שקל.

שמעון סיאני: השנה הוא התנער מ-200,000 שקל קניית שירותים.

שמעון סיאני: 500,000 שקל שהיו לפני שנתיים בתמיכות ירדו ל-248,000 שקל, כשלכולם היה ברור שהמינימום הדרוש הוא סדר-גודל תקציבי של מיליון שקל כדי שאפשר יהיה להפעיל את הילדים.

זבולון אורלב: מה המשמעות של הקצבה שאומרת שיש סיכוי בתנאים מסוימים שגם השנה יהיו 250,000 שקל?

ד"ר מייק נפתלי: אנחנו סוגרים את ה"בסטה".

זבולון אורלב: למה?

ד"ר מייק נפתלי: יפתחו שלוש קבוצות.

ד"ר מייק נפתלי: על"ם ואנחנו נשארנו הארגונים היחידים שעובדים בהיקף ארצי מכל מערכת התמיכות שעשתה את זה ללא כלכלי.

ד"ר מייק נפתלי: אני עם תואר שני במינהל עסקים אומר שזה לא כלכלי.

ד"ר מייק נפתלי: אני לא יכול להסתכל לילד הזה בעיניים.

זבולון אורלב: אגב, אני במקומך לא הייתי מביא 1.5 מיליון דולר לבניינים, אלא לפעולות.

שמעון סיאני: אי-פתיחת שנה פירושה הרס תשתיות שנבנו בעמל רב ובאסטרטגיה של שיתוף-פעולה.

שמעון סיאני: זה דבר אחד.

שמעון סיאני: דבר שני, תשתיות של גיוס משאבים נוספים, על כל שקל אנחנו צריכים לפחות שניים או שלושה שקלים, אבל אי-אפשר, אנחנו בהישרדות.

זבולון אורלב: לצערי, מה שקורה במשרדי הממשלה אני רואה את זה גם במשרד החינוך, שמטבע הדברים אני עוקב אחריו יותר, וגם אחרי משרד המדע, התרבות והספורט, שפעולות שהממשלה צריכה לבצע במישרין ובאחריותה, היא מקצצת הרבה פחות מאשר פעולות שנעשות באמצעות עמותות וגופים.

זבולון אורלב: זה לא הולך לפי החשיבות, אלא בסדר התודעה המשרד אומר:

זבולון אורלב: אם מחר בבוקר אני אקצץ 30% בפעולה שאני צריך לעשות במישרין, יגידו: המשרד הזה לא שווה, הוא קיצץ.

זבולון אורלב: אם עמותה מתמוטטת, אז עמותה מתמוטטת, לא המשרד התמוטט.

ברוך הלפרט: אני כבר שנה שנייה ברציפות בכנסת באותו ענין – תקציב על"ם מטעם משרדי הממשלה.

ברוך הלפרט: הענין הזה חייב להיפסק.

ברוך הלפרט: זה לא רציני.

ברוך הלפרט: או שזה ייכנס לספר התקציב.

זבולון אורלב: עמותה לא יכולה להיכנס לספר התקציב.

זבולון אורלב: זה ייחודי.

זבולון אורלב: הנושא יכול.

ברוך הלפרט: הנושא חייב להיפתר ולא במחצית השנייה של השנה אלא לפני שהשנה אפילו מתחילה.

ברוך הלפרט: שלא תהיה אי-ודאות.

ברוך הלפרט: בעל"ם יושבים עשרות עובדים, אני רואה אותם כל שבוע.

ברוך הלפרט: מה אני אגיד להם כשאני אחזור עכשיו למשרד?

ברוך הלפרט: תחכו עד יולי, אוגוסט?

ברוך הלפרט: אני צריך תשובות.

ברוך הלפרט: אני גם צריך בן-אדם שיישב מולי, שאוכל לדבר אתו.

ברוך הלפרט: אולי זה נאיבי מצדי, אני בא מהמגזר העסקי, שם מזיזים דברים מהר.

ברוך הלפרט: אני צריך כתובת אחת, לא עשר.

זבולון אורלב: תודה רבה.

זבולון אורלב: אנחנו רוצים לסכם את הישיבה.

זבולון אורלב: 2.

זבולון אורלב: הוועדות השתכנעו שפעולות של שתי העמותות האלה הן על סף קריסה בגלל שמשרדי הממשלה הנוגעים בדבר, לאמור – עבודה ורווחה, חינוך, קליטה והביטוח הלאומי – אינם מתקצבים את הפעולות של שתי העמותות כפי שעשו בעבר וכפי שראוי היה לעשות לאור העובדה שתוכנית על"ם עברה את פרוייקט "אשלים" שהממשלה שותפה בו.

זבולון אורלב: 4.

זבולון אורלב: ראשי הוועדות ייפגשו עם שר האוצר וידרשו שבישיבה זו ישתתפו מנכ"לי משרדי הממשלה הנוגעים בדבר, ונציג "אשלים".

זבולון אורלב: אנחנו נבקש שהפגישה הזאת תתקיים בלוח זמנים דחוף, בהול וקצר.

זבולון אורלב: כולנו מאוחדים בדעה שזה לא מתקבל על הדעת ששתי עמותות שעושות עבודה כזאת, תפסקנה את פעולתן בגלל חוסר יכולת של משרדי הממשלה לאגם את המשאבים.

זבולון אורלב: זהו נזק בלתי-הפיך לנוער שזקוק לעזרה רבה יותר, שהוא נוער עובר חוק, נוער בסיכון, וכו'.

צבי הנדל: תודה רבה ליושב-ראש.

זבולון אורלב: תודה רבה לכם.

זבולון אורלב: הישיבה נעולה.